שירה קליין

שירה קליין (נולדה ב-1981) היא היסטוריונית ישראלית אמריקאית, פרופסור למחקר היסטורי ויושבת ראש המחלקה להיסטוריה במכללת וילקינסון לאמנויות, מדעי הרוח והחברה של אוניברסיטת צ'פמן בקליפורניה, חוקרת עמיתה במכון פרוצ'י לחוויה ומחקר איטלקי באוניברסיטה. ממייסדי ארגון "אקדמאים למען שלום".

 ביוגרפיה 
קליין נולדה ב-1981. היא בוגרת התיכון הישראלי למדעים ולאמנויות בירושלים. שירתה בצה"ל ברצועת עזה.

ב-2005 סיימה תואר ראשון בהיסטוריה ופילוסופיה באוניברסיטת תל אביב וב-2006 סיימה תואר שני באמנויות באוניברסיטת ספיינצה.

בשנת 2006 עברה לגור בארצות הברית. היא סיימה ב-2012 לימודי דוקטורט בהיסטוריה ולימודי יהדות באוניברסיטת ניו יורק.

בשנת 2012 הצטרפה לאוניברסיטת צ'פמן בקליפורניה. ב-2019 מונתה לפרופסור חבר. היא מלמדת באוניברסיטה את ההיסטוריה של יהדות איטליה בשואה.

זכתה בפרסים מטעם קרן הזיכרון לתרבות יהודית, קרן השואה של אוניברסיטת דרום קליפורניה, קרן יד הנדיב וקרן ברבירי.

 מחקריה 
 מחקרים על יהדות איטליה 
קליין חוקרת את ההיסטוריה של יהודי איטליה, עיקר מחקרה התמקד בתקופה של יהודי איטליה מהאמנציפציה במאה ה‑19 ועד עידן הפשיזם והאנטישמיות, ובפרט את יחסם ואופן התמודדותם עם חוקי הגזע הפשיסטיים והשואה. היא חוקרת היסטוריה של הגירת יהודים והנאצים, כולל מחקרים על הגירת יהודים וכן השתתפותם של יהודים איטלקים במושבות האפריקאיות של איטליה. וכן היסטוריה יהודית כללית, אירופאית ושואה. כמרצה, היא מלמדת תחומים אלה וגם משלבת עדויות של שורדי שואה בקורסים אותם מעבירה.

ב־27 באוקטובר 2024 שודר הסרט הדוקומנטרי “Always Remember Your Name” של KCRA 3 בארצות הברית. הסרט מתמקד באנדראה בוצ'י, אחת הניצולות הצעירות ביותר מאושוויץ ובמאמציה להנציח את סיפור השואה בקרב הדור הצעיר באיטליה. אנדראה ואחותה טטיאנה היו בנות 4 ו-6 כשנשלחו עם בני משפחתן לאושוויץ. בסרט מופיעה קליין כמומחית של ההיסטוריה האיטלקית בשואה. היא מספקת סקירה היסטורית ומפריכה את "מיתוס האיטלקי הטוב", הגורס כי איטלקים טיפלו היטב ביהודים בזמן השואה. היא מסבירה כיצד חקיקה גזענית ושלבים של רדיפה עוד טרם הגעת הנאצים הובילו למעורבות איטלקית פעילה בגירוש יהודים, כולל התעלמות של הוותיקן מהנעשה באיטליה.

 מחקר על עיוות השואה בוויקיפדיה האנגלית 
בפברואר 2023, פרסמו קליין ויאן גרבובסקי מאמר בן 57 עמודים בשם "הסילוף המכוון של היסטוריית השואה בוויקיפדיה" בכתב העת The Journal of Holocaust Research, שבו טענו כי מצאו עיוות נרחב של היסטוריית השואה בפולין בערך האנגלי של ויקיפדיה, המשקף נרטיב ימני-לאומני פולני. מחקרם ערך כשנתיים וכאשר פורסם הפך ויראלי עם עשרות אלפי צפיות.

לדבריהם, העיוותים כללו: הגזמה בשיתוף פעולה של יהודים עם הכובשים הנאצים/סובייטים, המצאת "פשעי מלחמה" יהודיים כלפי פולנים, טשטוש שיתוף הפעולה של פולנים עם הכובשים הנאצים/סובייטים, והאשמת היהודים בסבלם שלהם בתקופת השואה.

קליין וגרבובסקי גם ביקרו את מנהלי ויקיפדיה באנגלית ואת קרן ויקימדיה על כך שלטענתם אינם מגלים נכונות להתמודד עם הבעיה, דבר שהותיר את האתר פגיע לדיסאינפורמציה:"מנהלי ויקיפדיה לא הצליחו ברובם לאכוף את המדיניות של ויקיפדיה [...] הם אינם מסוגלים להתמודד עם בעיית העיוות המתמשך [...] הערכים בוויקיפדיה הפכו למוקד של דיסאינפורמציה ודעות קדומות אנטישמיות."ב-11 במאי 2023, בעקבות פרסום המאמר פתחה ועדת הבוררות של ויקיפדיה (Arbitration Committee – ArbCom), בחקירה בניסיון לבדוק את הכשלים שהובילו לעיוותים ההיסטוריים. עם זאת, לפי קליין, החלטת הוועדה, שניתנה ב-11 במאי 2024, נכשלה בהתמודדות עם שורש הבעיה – עיוות ההיסטוריה. לפי קליין, הוועדה התמקדה בעיקר בהתנהגות עורכים (כגון שימוש בשפה פוגענית), אך התעלמה מהשימוש במקורות שגויים או שוליים, ומהצגת מידע כוזב. שני עורכים שסומנו כמעוותים היסטוריים הורחקו מהדיון בנושא, אך ההרחקה ניתנת לערעור כעבור שנה. קליין טענה כי במקביל, עורכת שתמכה במקורות אקדמיים אמינים הורחקה גם היא, בעוד שעורך שפרסם תוכן אנטישמי בוטה לא נענש. קליין הדגישה כי לוועדת הבוררות אין מומחיות תוכנית, וכי אין ביכולתה להבחין בין עובדות שגויות לאמיתיות. לטענתה, היה על ויקיפדיה לפנות לעזרת היסטוריונים מקצועיים. היא הזהירה מהשלכות רחבות יותר של הפרשה, במיוחד נוכח השפעת ויקיפדיה ברחבי העולם והעובדה שתכנים מתוכה משמשים כיום מקורות עבור בינה מלאכותית כמו ChatGPT.

ביוני 2024 היא נבחרה לוועדה יועצת חיצונית של Wiki Education במסגרת פרויקט שמטרתו "צדק ידע" (Knowledge Equity), בתמיכת קרן מלון (Mellon Foundation) הוועדה תספק פידבק משמעותי לפיתוח תוכנית הסטודנטים של ויקיפדיה (“Wikipedia Student Program”), בעיקר בנוגע למסגרות והחומרים החינוכיים, במטרה לשפר את האיזון והדיוק של מידע היסטורי ותרבותי בוויקיפדיה.

 דעותיה הציבוריות 
ב-2024 הייתה אחת מיוזמות של עצומה של "אקדמאים למען שלום", עליה חתמו למעלה מ-1,000 אקדמאים ברחבי העולם, לפיה פעולות ישראל במהלך הלחימה ברצועת עזה במלחמת חרבות ברזל מהוות השמדת עם. העצומה קראה לנשיא ארצות הברית ג'ו ביידן לעצור את המלחמה.

 ספרים 

תורגם לעברית בשם "יהודי איטליה: בין אמנציפציה לפשיזם". היה מועמד כפול לפרס הלאומי לספרים יהודיים.

 מלגות ופרסים 
 עמיתה, המכון לחקר ולהבנת התרבות האיטלקית ע"ש פרוצ'י
 מלגת קיץ מטעם הקרן הלאומית למדעי הרוח של ארצות הברית (NEH)
 מועמדת סופית לפרס הספר היהודי הלאומי
 מענק ברבירי להיסטוריה איטלקית מודרנית, קולג' טריניטי
 מלגת יד הנדיב / קרן ברכה ללימודים יהודיים
 מלגה מטעם קרן הזיכרון לתרבות יהודית
 עמיתת הוראה בינלאומית, קרן השואה של אוניברסיטת USC
 פרס לחדשנות פדגוגית, אוניברסיטת צ'פמן
 משתתפת בתוכנית החונכות ע"ש פאולה היימן (בית המדרש לרבנים באמריקה והסמינר התאולוגי היהודי)
 מלגת הדוקטורט של הדיקן, אוניברסיטת ניו יורק

 קישורים חיצוניים 

 שירה קליין באתר של אוניברסיטת צ'פמן

 הערות שוליים 

קטגוריה:היסטוריונים אמריקאים
קטגוריה:היסטוריוניות אמריקאיות
קטגוריה:היסטוריונים ישראלים
קטגוריה:היסטוריוניות ישראליות
קטגוריה:בוגרות התיכון הישראלי למדעים ולאמנויות (ירושלים)
קטגוריה:בוגרי התיכון הישראלי למדעים ולאמנויות (ירושלים)
קטגוריה:בוגרות אוניברסיטת תל אביב
קטגוריה:בוגרות ספיינצה – אוניברסיטת רומא
קטגוריה:בוגרי ספיינצה – אוניברסיטת רומא
קטגוריה:בעלות תואר דוקטור מאוניברסיטת ניו יורק
קטגוריה:בעלי תואר דוקטור מאוניברסיטת ניו יורק
קטגוריה:מהגרים מישראל לארצות הברית
קטגוריה:ישראלים שנולדו ב-1981
קטגוריה:ישראליות שנולדו ב-1981